പാക്കിസ്ഥാനെതിരെ മൂന്നാം ടെസ്റ്റിൽ ന്യൂസിലൻഡിന് ഭേദപ്പെട്ട സ്കോർ . ടോസ് നേടി ബാറ്റിങ് ആരംഭിച്ച ന്യൂസിലൻഡ് ഒന്നാംദിനം കളി നിർത്തുമ്പോൾ ഏഴ് വിക്കറ്റ് നഷ്ടത്തിൽ 229 റൺസെടുത്തിട്ടുണ്ട് . 89 റൺസെടുത്ത ക്യാപ്റ്റൻ കെയ്ൻ വില്യംസണാണ് ടോപ് കിവീസിന്റെ ടോപ് സ്കോറർ . പാക്കിസ്ഥാന് വേണ്ടി യാസിർ ഷാ മൂന്ന് വിക്കറ്റ് വീഴ്ത്തി . സ്കോർ 24ൽ നിൽക്കെ ടോം ലാഥത്തെ ( 4 ) ന്യൂസിലൻഡിന് നഷ്ടമായി . എന്നാൽ ജീത് റാവൽ ( 45 ) , കെയ്ൻ വില്യംസൺ ( 89 ) എന്നിവർ കിവീസിനെ മുന്നോട്ട് നയിച്ചു . ഇരുവരും 66 റൺസാണ് കൂട്ടിച്ചേർത്തത് . എന്നാൽ റാവലിനെ ഷാ മടക്കി അയച്ചു . പിന്നീടെത്തിയ റോസ് ടെയ്ലറെ ആദ്യപന്തിൽ തന്നെ ഷാ പവലിയനിലെത്തിച്ചു . ഒരു റൺസെടുത്ത ഹെന്റി നിക്കോൾസിനെയും യാസിർ ഷാ മടക്കി . ബിജെ വാട്ലിങ് 42 റൺസോടെ ക്രീസിലുണ്ടെങ്കിലും ഇടയ്ക്ക് വില്യംസണെ നഷ്ടമായത് കിവീസിന് തിരിച്ചടിയായി . കോളിൻ ഡി ഗ്രാൻഡ്ഹോം ( 22 ) , ടിം സൌത്തി ( 2 ) എന്നിവർക്കും അധികനേരം പിടിച്ചുനിൽക്കാനായില്ല . വാട്ലിങ്ങിനൊപ്പം സോമർവില്ലേ ( 12 ) യാണ് ക്രീസിൽ . പരമ്പരയിലെ ആദ്യ മത്സരത്തിൽ ന്യൂസിലൻഡും രണ്ടാം മത്സരത്തിൽ പാക്കിസ്ഥാനും വിജയിച്ചിരുന്നു . മൂന്ന് ടെസ്റ്റുകൾ മാത്രമാണ് പരമ്പരയിലുള്ളത് .